Document ID: 32013R0487

32013R0487
L 149/1
SLUŽBENI LIST EUROPSKE UNIJE
UREDBA KOMISIJE (EU) br. 487/2013
od 8. svibnja 2013.
o izmjeni, u svrhu prilagodbe tehničkom i znanstvenom napretku, Uredbe (EZ) br. 1272/2008 Europskog parlamenta i Vijeća o razvrstavanju, označivanju i pakiranju tvari i smjesa
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1272/2008 Europskog parlamenta i Vijeća od 16. prosinca 2008. o razvrstavanju, označivanju i pakiranju tvari i smjesa, o izmjeni i stavljanju izvan snage Direktive 67/548/EEZ i Direktive 1999/45/EZ i o izmjeni Uredbe (EZ) br. 1907/2006 (1), a posebno njezin članak 53.,
budući da:
(1)
Uredba (EZ) br. 1272/2008 usklađuje propise i kriterije za razvrstavanje i označivanje tvari, smjesa i određenih posebnih proizvoda u Zajednici.
(2)
Ova Uredba uzima u obzir Globalno usklađeni sustav razvrstavanja i označivanja kemikalija (dalje u tekstu: „GHS”) Ujedinjenih naroda (UN).
(3)
Kriteriji za razvrstavanje i pravila označivanja u okviru GHS-a periodično se preispituju na razini UN-a. Četvrto revidirano izdanje GHS-a proizlazi iz promjena koje je u prosincu 2010. donio Odbor stručnjaka Ujedinjenih naroda za prijevoz opasnih tereta i za Globalno usklađeni sustav razvrstavanja i označivanja kemikalija. Ono sadrži izmjene koje se, inter alia, odnose na nove kategorije opasnosti za kemijski nestabilne plinove i nezapaljive aerosole i daljnju racionalizaciju oznaka obavijesti. Stoga je potrebno prilagoditi tehničke propise i kriterije u Prilozima Uredbi (EZ) br. 1272/2008 četvrtom revidiranom izdanju GHS-a.
(4)
GHS dopušta nadležnim tijelima donošenje odstupanja od označivanja za tvari ili smjese razvrstane kao nagrizajuće za metal, ali ne nagrizajuće za kožu i/ili oči. Također dopušta mogućnost izostavljanja određenih elemenata naljepnice na ambalažama u kojima je sadržaj tvari ili smjese ispod određene količine. Trebalo bi uključiti odredbe za provedbu tih mjera na razini Zajednice.
(5)
Terminologiju različitih odredaba u Prilozima i određene tehničke kriterije također bi trebalo izmijeniti kako bi se subjektima i tijelima zaduženima za provedbu olakšala provedba, kako bi se poboljšala dosljednost pravnog teksta te povećala jasnoća.
(6)
Kako bi se osiguralo da se dobavljači tvari mogu prilagoditi novim odredbama o razvrstavanju, označivanju i pakiranju, uvedenima ovom Uredbom, trebalo bi predvidjeti prijelazno razdoblje i primjena ove Uredbe trebala bi biti odgođena. To bi trebalo omogućiti primjenu odredaba utvrđenih ovom Uredbom na dobrovoljnoj osnovi prije isteka prijelaznog razdoblja.
(7)
Mjere predviđene u ovoj Uredbi u skladu su s mišljenjem Odbora uspostavljenog na temelju članka 133. Uredbe (EZ) br. 1907/2006 Europskog parlamenta i Vijeća (2),
DONIJELA JE OVU UREDBU:
Članak 1.
Uredba (EZ) br. 1272/2008 mijenja se kako slijedi:
1.
U članku 14. stavku 2. briše se točka (c);
2.
U članku 23. umeće se sljedeća točka (f):
„(f)
tvari ili smjese razvrstane kao nagrizajuće za metal ali ne nagrizajuće za kožu i/ili oči.”
3.
Prilog I. mijenja se u skladu s Prilogom I. ovoj Uredbi;
4.
Prilog II. mijenja se u skladu s Prilogom II. ovoj Uredbi;
5.
Prilog III. mijenja se u skladu s Prilogom III. ovoj Uredbi;
6.
Prilog IV. mijenja se u skladu s Prilogom IV. ovoj Uredbi;
7.
Prilog V. mijenja se u skladu s Prilogom V. ovoj Uredbi;
8.
Prilog VI. mijenja se u skladu s Prilogom VI. ovoj Uredbi;
9.
Prilog VII. mijenja se u skladu s Prilogom VII. ovoj Uredbi.
Članak 2.
1. Odstupajući od drugog stavka članka 3., tvari i smjese mogu, prije 1. prosinca 2014. odnosno 1. lipnja 2015., biti razvrstane, označene i zapakirane u skladu s Uredbom (EZ) br. 1272/2008 kako je izmijenjena ovom Uredbom.
2. Odstupajući od drugog stavka članka 3., za tvari razvrstane, označene i zapakirane u skladu s Uredbom (EZ) br. 1272/2008 te stavljene na tržište prije 1. prosinca 2014., ne zahtijeva se da budu ponovno označene i zapakirane u skladu s ovom Uredbom do 1. prosinca 2016.
3. Odstupajući od drugog stavka članka 3., za smjese razvrstane, označene i zapakirane u skladu s Direktivom 1999/45/EZ Europskog parlamenta i Vijeća (3) ili Uredbom (EZ) br. 1272/2008 i stavljene na tržište prije 1. lipnja 2015., ne zahtijeva se da budu ponovno označene i zapakirane u skladu s ovom Uredbom do 1. lipnja 2017.
Članak 3.
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se za tvari od 1. prosinca 2014. i za smjese od 1. lipnja 2015.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 8. svibnja 2013.

Labels: 1
20
7
3
12